Media bly beste waghond | Nuus24
LAASTE OPGEDATEER: 2013-05-26, 09:38
Artikels gelees: 427
Media bly beste waghond
16 August 2010, 07:26
- Matt Heyns
Om mediavryheid te kniehalter is inderdaad ‘n ongewenste aanslag op ons gebrekkige demokrasie.Die Westerse demokrasie in Afrika voer alreeds ‘n opdraande stryd, gevolglik sal so ‘n onnodige stok in die wiel SA se toekoms onteenseglik in die wiele ry. Die wonderwerk in SA sal sy aansien verloor.Ons hoor opmerkings wat jou bloed laat stol. Opmerkings soos die een deur ene Kolonel Musa Zondi – “Ons het nog nie die punt bereik waar ons mense arresteer oor wat hulle skryf nie” – is genoeg om enige kommentaar in hierdie trant as onverantwoordelik en onaanvaarbaar te bestempel. Die konteks waarin hierdie opmerking gemaak is het niks uit te waai met die beweerde “wan”-persepsie van die man in die straat nie.Daar is selfs politici soos Seiso Mohai wat vanaf ‘n openbare platform beswaar aanteken omdat verantwoordelike redakteurs self mag besluit watter nuus vir hulle lesers toepaslik is. Kan die rede wees dat die media ‘n beter waghond teen korrupsie is as die politici self? Onetiese gedrag deur sommige politici behoort ‘n reuseverleentheid vir die regering van die dag te wees. Kiesers behoort kennis te neem van so ‘n ongesonde toedrag van sake voordat hulle weer hulle kruisies trek.Ongelukkig is die opposisiepartye nog swak en moet die media instaan om wanpraktyke oop te vlek. Die regering is derhalwe meer skrikkerig vir die media as die opposisiepartye. Demokrasie vereis dat redakteurs demokraties aangestel word. Met die gewaande stappe wat die regering wil doen om mediavryheid aan bande te lê kry die burgers die indruk dat die regering nog meer mag wil bekom en sentraliseer.Daar kan net een rede vir hierdie dwase stap wees, naamlik dat die regering wil wys wie is baas in ‘n land waar soveel vryheid alreeds ingeboet moes word dat die woord "demokrasie" vreemd val op die oor.Die belowende toekoms wat gekoester is word nou inderdaad deur die regering self bedreig.
1482 keer gelees